Kind verdrink byna in bad‘n Helikopter land om die 7-jarige-slagoffer hospitaal toe te neem. (Foto: Netcare911) ŉ Sewejarige kind is per helikopter na die hospitaal geneem nadat hy amper verdrink het in ŉ bad vol water. “Netcare911 het Woensdag gereageer op ŉ noodoproep oor ŉ verdrinking by ŉ huis in Klaarwater, suidwes van Durban,” het Shawn Herbst, Netcare911-woordvoerder, in ŉ verklaring gesê. “Inligting wat van die toneel verkry is dui daarop dat die kind beseer is toe hy amper verdrink het tydens ŉ badsessie. Die pasiënt was in ŉ ernstige toestand en is op die toneel behandel deur paramedici van Netcare911,” sê Herbst. Die ambulansdiens se noodhelikopter is toe gekry om die kind so gou moontlik na ŉ spesialis mediese fasiliteit te vervoer. Volgens Herbst is verkeer erg ontwrig aangesien een van die hoofpaaie in die omgewing gesluit moes word sodat die helikopter kon land.